LIETUVOS BANKO VALDYBA

NUTARIMAS

DĖL INFORMACIJOS APIE MOKĖJIMO PASLAUGŲ ĮKAINIUS TEIKIMO LIETUVOS BANKUI IR JOS SKELBIMO TVARKOS APRAŠO PATVIRTINIMO

2018 m. lapkričio 20 d. Nr. 03-236

Vilnius

Vadovaudamasi Lietuvos Respublikos mokėjimų įstatymo Nr. VIII-1370 pakeitimo įstatymo Nr. XIII-1092 2 straipsnio 10 dalimi ir Lietuvos Respublikos mokėjimų įstatymo 64 straipsnio 3 dalimi, Lietuvos banko valdyba n u t a r i a:

1.	Patvirtinti Informacijos apie mokėjimo paslaugų įkainius teikimo Lietuvos bankui ir jos skelbimo tvarkos aprašą (toliau – Aprašas) (pridedama).

2.	Nustatyti, kad iki Aprašo įsigaliojimo dienos Lietuvos banko pagal Susitarimą teikti informaciją Lietuvos bankui apie mokėjimo paslaugų įkainius rinkta ir interneto svetainėje skelbiama informacija perkeliama į pagal Aprašo reikalavimus parengtą lyginamąją svetainę. Šios informacijos mokėjimo paslaugų teikėjai pakartotinai pateikti neturi.

3.	Nustatyti, kad mokėjimo paslaugų teikėjai pirmą kartą informaciją pagal Aprašo reikalavimus, išskyrus šio nutarimo 2 dalyje nurodytus duomenis, Lietuvos bankui pateikia iki 2018 m. gruodžio 5 d.

4.	Nustatyti, kad Aprašas įsigalioja nuo 2018 m. gruodžio 21 d.

Valdybos pirmininkas	Vitas Vasiliauskas

PATVIRTINTA

Lietuvos banko valdybos

2018 m. lapkričio 20 d. nutarimu

Nr. 03-236

INFORMACIJOS APIE MOKĖJIMO PASLAUGŲ ĮKAINIUS TEIKIMO LIETUVOS BANKUI IR JOS SKELBIMO TVARKOS APRAŠAS

I SKYRIUS

BENDROSIOS NUOSTATOS

1. Informacijos apie mokėjimo paslaugų įkainius teikimo Lietuvos bankui ir jos skelbimo tvarkos aprašo (toliau – Aprašas) tikslas – nustatyti informacijos apie Apraše nurodytų mokėjimo paslaugų įkainius teikimo Lietuvos bankui ir jos skelbimo Lietuvos banko interneto svetainėje tvarką.

2. Apraše vartojamos sąvokos:

2.1. lyginamoji svetainė – Lietuvos banko administruojama interneto svetainė, kurioje skelbiama informacija apie mokėjimo paslaugų įkainius ir mokėjimo paslaugų paketus;

2.2. mokėjimo paslaugos – Aprašo 1 priede nurodytos fiziniams asmenims teikiamos paslaugos: Tipiškiausių su mokėjimo sąskaita susijusių paslaugų sąraše nurodytos paslaugos ir kitos mokėjimo paslaugos ir (ar) su jomis susijusios paslaugos;

2.3. įkainis – fizinio asmens mokėjimo paslaugų teikėjui mokamas komisinis atlyginimas už suteiktą mokėjimo paslaugą arba mokėjimo paslaugų paketą;

2.4. mokėjimo paslaugų paketas – kelių mokėjimo paslaugų rinkinys, už kurį imamas periodinis fiksuotas komisinis atlyginimas;

2.5. įmokos grynaisiais pinigais – paslauga, kai vartotojas už įvairias paslaugas (pvz., komunalines, ryšio ir pan.) moka grynaisiais pinigais mokėjimo paslaugų teikėjo klientų aptarnavimo vietoje;

2.6. kitos Apraše vartojamos sąvokos suprantamos taip, kaip jos apibrėžtos Lietuvos Respublikos mokėjimų įstatyme.

II SKYRIUS

INFORMACIJOS APIE ĮKAINIUS TEIKĖJAI

3. Informaciją apie įkainius turi teikti:

3.1. Lietuvos Respublikoje įsteigti mokėjimo paslaugų teikėjai, kurie atidaro mokėjimo sąskaitas vartotojams, kuriomis naudodamiesi vartotojai gali atlikti bent vieną iš Mokėjimų įstatymo 3 straipsnio 10 dalyje nurodytų veiksmų;

3.2. Lietuvos Respublikoje įsteigtos elektroninių pinigų įstaigos ir mokėjimo įstaigos, kurios priima įmokas grynaisiais pinigais ir turi bent 5 klientų aptarnavimo vietas;

3.3. Lietuvos Respublikoje įsteigti bankai, užsienio bankų filialai ir kredito unijos, kurios priima įmokas grynaisiais pinigais.

4. Aprašo 3 punkte nenurodyti mokėjimo paslaugų teikėjai turi teisę kreiptis į Lietuvos banką su prašymu lyginamojoje svetainėje skelbti informaciją apie jų taikomus įkainius, jeigu jie atitinka bent vieną iš šių sąlygų:

4.1. yra Lietuvos Respublikoje įsteigta elektroninių pinigų įstaiga arba mokėjimo įstaiga, kuri priima įmokas grynaisiais pinigais ir turi mažiau nei 5 klientų aptarnavimo vietas;

4.2. yra Lietuvos Respublikoje įsteigtas mokėjimo paslaugų teikėjas, kuris teikia pinigų perlaidų paslaugą (kitą nei įmokų grynaisiais pinigais priėmimas);

4.3. yra kitos valstybės narės mokėjimo paslaugų teikėjas, kuris veikia Lietuvos Respublikoje ir Lietuvos Respublikos gyventojams atidaro mokėjimo sąskaitas, kuriomis naudodamiesi vartotojai gali atlikti bent vieną iš Mokėjimų įstatymo 3 straipsnio 10 dalyje nurodytų veiksmų, priima įmokas grynaisiais pinigais arba vykdo pinigų perlaidų paslaugą (kitą nei įmokų grynaisiais pinigais priėmimas).

5. Aprašo 4 punkte nurodytu atveju besikreipiantis mokėjimo paslaugų teikėjas turi pateikti užpildytą ir pasirašytą prašymą (raštu arba elektroniniu būdu), nurodytą Aprašo 2 priede. Gavęs patvirtinimą (el. paštu), kad informacija apie teikiamų paslaugų įkainius gali būti skelbiama lyginamojoje svetainėje, mokėjimo paslaugų teikėjas turi pateikti informaciją apie įkainius, kaip nurodyta Aprašo III ir IV skyriuose. Lietuvos bankas paskelbia mokėjimo paslaugų teikėjo pateiktą informaciją per 5 darbo dienas po prašymo gavimo dienos.

6. Aprašo 4 punkte nurodyti mokėjimo paslaugų teikėjai turi teisę nutraukti savo mokėjimo paslaugų įkainių skelbimą. Mokėjimo paslaugų teikėjas, pageidaujantis, kad informacija nebebūtų skelbiama, turi pateikti Lietuvos bankui pasirašytą prašymą laisva forma (raštu arba elektroniniu būdu) ir jame nurodyti pageidaujamą paskutinę įkainių skelbimo dieną. Lietuvos bankas nutraukia to mokėjimo paslaugų teikėjo įkainių skelbimą nuo prašyme nurodytos dienos arba per 5 darbo dienas po prašymo gavimo dienos, priklausomai nuo to, kuri data vėlesnė.

III SKYRIUS

TEIKIAMA INFORMACIJA

7. Mokėjimo paslaugų teikėjas teikia informaciją apie vartotojams teikiamų mokėjimo paslaugų įkainius ir apie teikiamus mokėjimo paslaugų paketus. Teikiamų įkainių sąrašas pateikiamas Aprašo 1 priede.

8. Informacija teikiama apie standartinius atskirų mokėjimo paslaugų įkainius, taikomus teisėtai valstybėje narėje gyvenantiems vartotojams, ir neapimant specialiosios kainodaros (pvz., įvairių lojalumo programų, taikomų įkainių pervedimams į tai pačiai įmonių grupei priklausančias įstaigas, ir pan.).

9. Informacija teikiama apie visus mokėjimo paslaugų teikėjo vartotojams siūlomus mokėjimo paslaugų paketus: pagrindinę mokėjimo sąskaitą, skirtingų sudėčių paketus, paketus, skirtus asmenims, gaunantiems pajamas į mokėjimo paslaugų teikėjo atidarytą mokėjimo sąskaitą, senjorams, jaunimui ir kt.

10. Informacija teikiama apie viešai prieinamus pasiūlymus, informacija neteikiama apie individualiai taikomus įkainius, sutartus dvišaliuose susitarimuose ar kitu būdu.

11. Bankai, užsienio bankų filialai, elektroninių pinigų įstaigos ir mokėjimo įstaigos teikia informaciją, nurodytą Aprašo 1 priedo 1 ir 3 lentelėse, kredito unijos teikia informaciją, nurodytą Aprašo 1 priedo 2 ir 3 lentelėse.

IV SKYRIUS

INFORMACIJOS TEIKIMO LIETUVOS BANKUI TVARKA

12. Mokėjimo paslaugų teikėjai pateikia Lietuvos bankui Aprašo 1 priede nurodytą informaciją ir jos pasikeitimus ne vėliau kaip likus 5 darbo dienoms iki nurodytų paslaugų įkainių įsigaliojimo dienos.

13. Informacija teikiama per Lietuvos banko informacinę sistemą.

14. Mokėjimo paslaugų teikėjas, pirmą kartą pateikdamas duomenis, užpildo Aprašo 1 priede nustatytą (-as) formą (-as), atsižvelgdamas į tai, kokias mokėjimo paslaugas jis teikia. Keičiant duomenis apie atskirų mokėjimo paslaugų įkainius (keičiamas įkainis arba nauja paslauga), pildomos tik keičiamos formos vietos, keičiant duomenis apie mokėjimo paslaugų paketus – pildomos lentelės tik apie keičiamus mokėjimo paslaugų paketus. Jei mokėjimo paslaugų teikėjas neteikia kurios nors nurodytos paslaugos, atitinkama formos eilutė ar lentelė nepildoma.

15. Jei mokėjimo paslaugų teikėjas nustoja teikti kurią nors Aprašo 1 priede nurodytą paslaugą ar mokėjimo paslaugų paketą, apie tai informuoja laisva forma el. paštu ikainiai@lb.lt nurodydamas, kurios mokėjimo paslaugos ar mokėjimo paslaugų paketai nebeteikiami ir paskutinę jų galiojimo dieną.

16. Mokėjimo paslaugų teikėjas, pastebėjęs, kad pateikta ir (arba) skelbiama informacija yra netiksli, apie tai informuoja Lietuvos banką, pateikdamas užpildytą atnaujintą formą, kaip nurodyta Aprašo 13 punkte, arba laisva forma el. paštu ikainiai@lb.lt.

17. Lietuvos bankas turi teisę prašyti mokėjimo paslaugų teikėjo patikslinti ar paaiškinti pateiktą informaciją. Lietuvos bankas turi teisę neskelbti informacijos lyginamojoje svetainėje, kol negavo prašytų patikslinimų ar paaiškinimų.

V SKYRIUS

REIKALAVIMAI, TAIKOMI LYGINAMAJAI SVETAINEI, IR LIETUVOS BANKO PAREIGOS

18. Lyginamojoje svetainėje nemokamai skelbiama iš mokėjimo paslaugų teikėjų gauta informacija apie įkainius. Lyginamoji svetainė turi atitikti Mokėjimų įstatymo 64 straipsnio 2 dalyje nustatytus reikalavimus.

19. Lyginamojoje svetainėje užtikrinama galimybė palyginti skirtingų mokėjimo paslaugų teikėjų teikiamų mokėjimo paslaugų įkainius ir mokėjimo paslaugų paketus, peržiūrėti pasirinktų mokėjimo paslaugų teikėjų informaciją arba informaciją apie pasirinktas mokėjimo paslaugas ar mokėjimo paslaugų paketus.

20. Lietuvos bankas atnaujina informaciją apie įkainių pakeitimus mokėjimo paslaugų teikėjo nurodytą jų įsigaliojimo dieną, nebent informacija buvo pateikta vėliau.

21. Lietuvos bankas, gavęs informacijos apie klaidas ir netikslumus, nedelsdamas, ne vėliau kaip per 2 darbo dienas, juos ištaiso.

22. Lietuvos bankas turi teisę koreguoti mokėjimo paslaugų teikėjų pateiktą informaciją, kad būtų užtikrintas lyginamojoje svetainėje pateikiamos informacijos vientisumas (formatus, paaiškinimų tekstą ir pan.), tačiau neiškraipant informacijos turinio.

23. Lietuvos bankas nelaikomas atsakingu dėl pavėluoto informacijos lyginamojoje svetainėje atnaujinimo, numatyto Aprašo 5, 6, 20 ir 21 punktuose, jei vėluojama dėl objektyvių, su techniniais sutrikimais susijusių priežasčių.

24. Lyginamojoje svetainėje suteikiama galimybė gauti skelbiamą informaciją struktūrizuotoje byloje.

VI SKYRIUS

BAIGIAMOSIOS NUOSTATOS

25. Už lyginamojoje svetainėje skelbiamų duomenų apie įkainius teisingumą atsako informaciją apie įkainius pateikęs mokėjimo paslaugų teikėjas. Lietuvos bankas netikrina ir neprivalo tikrinti, ar mokėjimo paslaugų teikėjo pateikti Lietuvos bankui duomenys yra teisingi.

–––––––––––

Informacijos apie mokėjimo paslaugų įkainius teikimo Lietuvos bankui ir jos skelbimo tvarkos aprašo

1 priedas

INFORMACIJOS APIE MOKĖJIMO PASLAUGŲ ĮKAINIUS IR MOKĖJIMO PASLAUGŲ PAKETUS TEIKIMO FORMOS IR PAAIŠKINIMAI

I.	TEIKIAMOS INFORMACIJOS APIE ATSKIRŲ MOKĖJIMO PASLAUGŲ ĮKAINIUS RODIKLIŲ PAAIŠKINIMAI

1. Informacijos apie mokėjimo paslaugų įkainius ir mokėjimo paslaugų paketus teikimo formose vartojamos sąvokos suprantamos taip, kaip jos apibrėžtos Lietuvos banko valdybos 2018 m. balandžio 18 d. nutarimu Nr. 03-66 „Dėl Tipiškiausių su mokėjimo sąskaita susijusių paslaugų sąrašo sudarymo ir tvarkymo taisyklių ir reikalavimų, taikomų informacijos apie komisinį atlyginimą dokumentui ir komisinio atlyginimo ataskaitai, patvirtinimo“ patvirtintame Tipiškiausių su mokėjimo sąskaita susijusių paslaugų sąraše (toliau – Sąrašas).

2. Sąraše neapibrėžtų sąvokų paaiškinimai:

2.1. e. sąskaitos apmokėjimas vienkartiniu pervedimu – paslauga, kai vartotojas inicijuoja mokėjimo nurodymą apmokėti internetinės bankininkystės sistemoje pateiktą pinigų gavėjo elektroninę sąskaitą;

2.2. pinigų perlaida – kaip apibrėžta Lietuvos Respublikos mokėjimų įstatyme;

2.3. valiutos keitimas – paslauga, kai mokėjimo paslaugų teikėjas vieną valiutą grynaisiais pinigais arba mokėjimo sąskaitoje pakeičia į kitą valiutą;

2.4. grynųjų pinigų pervedimas, kai mokėtojas neturi sąskaitos – paslauga, kai mokėtojas duoda nurodymą mokėjimo paslaugų teikėjui pervesti lėšas į kito asmens sąskaitą pateikdamas grynuosius pinigus;

2.5. MPT – mokėjimo paslaugų teikėjas.

II.	INFORMACIJOS APIE ATSKIRŲ MOKĖJIMO PASLAUGŲ ĮKAINIUS TEIKIMO FORMOS

1 lentelė. Informacijos apie atskirų mokėjimo paslaugų įkainius teikimo forma, skirta bankams, užsienio bankų filialams, mokėjimo įstaigoms ir elektroninių pinigų įstaigoms

Įkainis	Įsigaliojimo data
Sąskaitos tvarkymas
Sąskaitos atidarymas
Sąskaitos tvarkymas (išlaidos per metus)
Į sąskaitos tvarkymą įeinančios kitos paslaugos (jei yra)
Sąskaitos uždarymas
Kredito pervedimai SEPA
Į savo sąskaitą (internetu)
Į savo sąskaitą (skyriuje)
Į kito kliento sąskaitą MPT viduje (internetu)
Į kito kliento sąskaitą MPT viduje (skyriuje)
Į kitame MPT esančią sąskaitą (internetu)
Į kitame MPT esančią sąskaitą (skyriuje)
Įmokos už paslaugas (internetu)
Įmokos už paslaugas (skyriuje iš sąskaitos)
Kredito pervedimai Ne SEPA
Skyriuje
Internetu
Gautų mokėjimų eurais įskaitymas
Gautų mokėjimų eurais įskaitymas
Gautų tarptautinių mokėjimų įskaitymas
Gautų tarptautinių mokėjimų įskaitymas
Debeto kortelės išdavimas
Išdavimas
Aptarnavimas (išlaidos per metus)
Kredito kortelės išdavimas
Išdavimas
Aptarnavimas (išlaidos per metus)
Grynųjų pinigų išėmimas
MPT skyriuje
Debeto kortele savo MPT bankomatuose
Debeto kortele kitų Lietuvoje arba kitose EEE šalyse veikiančių MPT bankomatuose
Per MPT tarpininkų tinklą
Grynųjų pinigų įmokėjimas
MPT skyriuje
Bankomatuose
Per MPT tarpininkų tinklą
E. sąskaitos automatinis apmokėjimas
MPT viduje
Į kitą MPT
E. sąskaitos apmokėjimas vienkartiniu pervedimu
MPT viduje
Į kitą MPT
Tiesioginis debetas
Tiesioginis debetas
Pinigų perlaida
Pinigų perlaida (išskyrus įmokas už paslaugas grynaisiais pinigais)
Valiutos keitimas
Grynaisiais pinigais (skyriuje)
Internetu
Atsiskaitant mokėjimo kortele užsienio valiuta
Grynųjų pinigų pervedimas, kai mokėtojas neturi sąskaitos
Įmokos už paslaugas (skyriuje grynaisiais pinigais)
Į kito asmens sąskaitą tame pačiame MPT
Pervedimas į kitą MPT

2 lentelė. Informacijos apie atskirų mokėjimo paslaugų įkainius teikimo forma, skirta kredito unijoms

Įkainis	Įsigaliojimo data
Sąskaitos tvarkymas
Sąskaitos atidarymas
Sąskaitos tvarkymas (išlaidos per metus)
Į sąskaitos tvarkymą įeinančios kitos paslaugos (jei yra)
Sąskaitos uždarymas
Kredito pervedimai SEPA
Į savo sąskaitą (internetu)
Į savo sąskaitą (skyriuje)
Į kito kliento sąskaitą kredito unijos viduje (internetu)
Į kito kliento sąskaitą kredito unijos viduje (skyriuje)
Į kitame MPT esančią sąskaitą (internetu)
Į kitame MPT esančią sąskaitą (skyriuje)
Įmokos už paslaugas (internetu)
Kredito pervedimai Ne SEPA
Skyriuje
Internetu
Gautų mokėjimų eurais įskaitymas
Gautų mokėjimų eurais įskaitymas
Gautų tarptautinių mokėjimų įskaitymas
Gautų tarptautinių mokėjimų įskaitymas
Debeto kortelės išdavimas
Išdavimas
Aptarnavimas
Kredito kortelės išdavimas
Išdavimas
Aptarnavimas
Grynųjų pinigų išėmimas
Kredito unijos skyriuje
Debeto kortele kitų Lietuvoje arba kitose EEE šalyse veikiančių mokėjimo paslaugų teikėjų bankomatuose
Per kredito unijos tarpininkų tinklą
Grynųjų pinigų įmokėjimas
Kredito unijos skyriuje
Per kredito unijos tarpininkų tinklą
Pinigų perlaida
Pinigų perlaida (išskyrus įmokas už paslaugas grynaisiais pinigais)
Valiutos keitimas
Grynaisiais pinigais (skyriuje)
Internetu
Atsiskaitant mokėjimo kortele užsienio valiuta
Grynųjų pinigų pervedimas, kai mokėtojas neturi sąskaitos
Įmokos už paslaugas (skyriuje grynaisiais pinigais)
Į kito asmens sąskaitą toje pačioje kredito unijoje
Pervedimas į kitą mokėjimo paslaugų teikėją
Papildoma informacija apie kredito unijas
Stojamoji įmoka
Pajinis įnašas
Veiklos teritorija

III.	MOKĖJIMO PASLAUGŲ PAKETAI

3 lentelė. Informacijos apie mokėjimo paslaugų paketus teikimo forma

Jei mokėjimo paslaugų teikėjas siūlo kelis mokėjimo paslaugų paketus, informacija apie kiekvieną paketą pateikiama atskiroje lentelėje.

Reikšmė
Paslaugų paketo kategorija	Pagrindinė mokėjimo sąskaita / Gaunantiems darbo užmokestį į sąskaitą / Jaunimui / Senjorams / Bet kuriam gyventojui (be nuolaidų)
Paslaugų paketo pavadinimas
Paslaugų paketo gavėjai
Įsigaliojimo data
Kaina, Eur per mėn.
Kita kaina ir sąlygos
Sąskaitos tvarkymas Sąskaitų skaičius	Taip / Ne Viena / Visos
Prisijungimo prie el. bankininkystės priemonė Suteikiama priemonė	Taip / Ne Pvz., kodų generatorius
Debeto kortelė Kortelės pavadinimas	Taip / Ne Pvz., VISA Debit
Kredito kortelė Kortelės pavadinimas	Taip / Ne Pvz., MasterCard Credit
Kredito pervedimai SEPA (internetu): Pervedimai MPT viduje ir į kitus MPT SEPA erdvėje Įmokos už paslaugas E. sąskaitų apmokėjimas Operacijų skaičius	Taip / Ne [skaičius] / Neribotai
Tiesioginis debetas	Taip, įeina į paketą / Ne
Gautų mokėjimų eurais įskaitymas Operacijų skaičius	Taip / Ne [skaičius] / Neribotai
Grynųjų pinigų išėmimas Suma, Eur Operacijų skaičius Išėmimo kanalas Kaina, viršijus limitą	Taip / Ne [vertė] [skaičius] Pvz., X banko bankomatuose [kaina]
Grynųjų pinigų įmokėjimas Suma, Eur Operacijų skaičius Įmokėjimo kanalas	Taip / Ne [vertė] [skaičius] Pvz., X banko bankomatuose
Papildomos paslaugos
Komentaras

Informacijos apie mokėjimo paslaugų įkainius teikimo Lietuvos bankui ir jos skelbimo tvarkos aprašo

2 priedas

Lietuvos bankui

Totorių g. 4

Vilnius

PRAŠYMAS SKELBTI MOKĖJIMO PASLAUGŲ ĮKAINIŲ INFORMACIJĄ LYGINAMOJOJE SVETAINĖJE

Data

Vadovaudamiesi Informacijos apie mokėjimo paslaugų įkainius teikimo Lietuvos bankui ir jos skelbimo tvarkos aprašo (toliau – Aprašas) 4 punktu, prašome Įstaigos pavadinimas teikiamų mokėjimo paslaugų įkainius skelbti Lietuvos banko administruojamoje lyginamojoje svetainėje.

Įstaigos pavadinimas atitinka šiuos Aprašo 4 punkte nustatytus kriterijus:

☐ yra Lietuvos Respublikoje įsteigta elektroninių pinigų įstaiga arba mokėjimo įstaiga, kuri priima įmokas grynaisiais pinigais ir turi mažiau nei 5 klientų aptarnavimo vietas;

☐ yra kitos valstybės narės mokėjimo paslaugų teikėjas, kuris teikia pinigų perlaidų paslaugą (kitą nei įmokų grynaisiais pinigais priėmimas);

☐ yra kitos valstybės narės mokėjimo paslaugų teikėjas, kuris veikia Lietuvos Respublikoje ir Lietuvos Respublikos gyventojams atidaro mokėjimo sąskaitas, kuriomis naudodamiesi vartotojai gali atlikti bent vieną iš Mokėjimų įstatymo 3 straipsnio 10 dalyje nurodytų veiksmų, priima įmokas grynaisiais pinigais arba vykdo pinigų perlaidų paslaugą (kitą nei įmokų grynaisiais pinigais priėmimas).

Įstaigos pavadinimas, pateikdama šį prašymą, įsipareigoja laikytis Apraše nustatytų reikalavimų.

PRIDEDAMA. Užpildyta (-os) Informacijos apie mokėjimo paslaugų įkainius ir mokėjimo paslaugų paketus teikimo forma (-os).

Pasirašančiojo pareigų pavadinimas	________________	Vardas ir pavardė	(parašas)